Keywords

Summary



Keywords

1. Kopienas preču zīme – Kopienas preču zīmes definīcija un iegūšana – Relatīvie atteikuma pamatojumi – Identiskas vai līdzīgas agrākas preču zīmes, kas reģistrēta attiecībā uz identiskām vai līdzīgām precēm vai pakalpojumiem, īpašnieka iebildumi – Agrāka preču zīme, kas ir Kopienas preču zīme – Reģistrācijas atteikums saistībā ar relatīvu atteikuma pamatojumu, kas pastāv daļā Kopienas

(Padomes Regulas Nr. 40/94 1. panta 2. punkts, 7. panta 2. punkts un 8. panta 1. punkta b) apakšpunkts)

2. Kopienas preču zīme – Kopienas preču zīmes definīcija un iegūšana – Relatīvie atteikuma pamatojumi – Identiskas vai līdzīgas agrākas preču zīmes, kas reģistrēta attiecībā uz identiskām vai līdzīgām precēm vai pakalpojumiem, īpašnieka iebildumi – Preču zīmes reģistrācijas pieteikuma iesniedzējam piederoša valsts preču zīme, kas ir identiska reģistrācijai pieteiktajai preču zīmei un agrāka par pretstatīto Kopienas preču zīmi – Ietekmes neesamība

(Padomes Regulas Nr. 40/94 8. pants)

3. Kopienas preču zīme – Kopienas preču zīmes definīcija un iegūšana – Relatīvie atteikuma pamatojumi – Identiskas vai līdzīgas agrākas preču zīmes, kas reģistrēta attiecībā uz identiskām vai līdzīgām precēm vai pakalpojumiem, īpašnieka iebildumi – Sajaukšanas iespēja ar agrāku preču zīmi – Vārdiskas preču zīmes “ENZO FUSCO” un “ANTONIO FUSCO”

(Padomes Regulas Nr. 40/94 8. panta 1. punkta b) apakšpunkts)

Summary

1. Gadījumā, kad iebildumu procesā, kas atbilstoši Regulas Nr. 40/94 42. pantam un turpmākajiem pantiem ir uzsākts pret Kopienas preču zīmes reģistrāciju, agrākā preču zīme ir Kopienas preču zīme, teritorija, kurā agrākā preču zīme ir aizsargāta, ir Eiropas Kopienas teritorija. Tomēr Kopienas preču zīmes vienotais raksturs, kas nostiprināts Regulas Nr. 40/94 1. panta 2. punktā, ļauj secināt, ka Kopienas agrākā preču zīme ir identiskā veidā aizsargāta visās dalībvalstīs. Tāpēc Kopienas agrākās preču zīmes ir pretstatāmas visiem vēlāku preču zīmju reģistrācijas pieteikumiem, kas apdraudētu to aizsardzību kaut vai no tāda viedokļa, kā to uztver patērētāji kādā Kopienas teritorijas daļā. No tā izriet, ka Regulas Nr. 40/94 7. panta 2. punktā nostiprinātais princips, saskaņā ar kuru preču zīmes reģistrāciju atsaka arī tad, ja absolūts atteikuma pamatojums pastāv tikai kādā Kopienas daļā, ir piemērojams pēc analoģijas arī tad, ja pastāv relatīvs atteikuma pamatojums Regulas Nr. 40/94 8. panta 1. punkta b) apakšpunkta izpratnē.

(sal. ar 33. punktu)

2. Iebildumu procesā, kas atbilstoši Regulas Nr. 40/94 42. pantam un turpmākajiem pantiem ir uzsākts pret Kopienas preču zīmes reģistrāciju, tam, ka pieteikuma iesniedzējam pieder valsts preču zīme, kas ir agrāka par pretstatīto Kopienas preču zīmi un ir identiska reģistrācijai pieteiktajai Kopienas preču zīmei, nav nozīmes tikmēr, kamēr pretstatītā Kopienas preču zīme ir faktiski aizsargāta. Tādā gadījumā tikai valsts preču zīmes īpašnieka ziņā, ja tas uzskata par pamatotu un to vēlas, ir censties panākt aizsardzību, izmantojot iebildumu vai atcelšanas procesu vai, attiecīgā gadījumā, griežoties kompetentā valsts tiesā atbilstoši Regulas Nr. 40/94 106. pantam.

(sal. ar 62., 63. punktu)

3. Itālijas vidusmēra patērētājam, kurš nav speciālists, pastāv sajaukšanas iespēja starp vārdisku apzīmējumu “ENZO FUSCO”, ko pieteica reģistrācijai kā Kopienas preču zīmi attiecībā uz precēm, kas atbilstoši Nicas Nolīgumam ietilpst 3., 9., 18., 24. un 25. klasē, un vārdisku preču zīmi “ANTONIO FUSCO”, kas reģistrēta agrāk kā Kopienas preču zīme attiecībā uz identiskām precēm tiktāl, ciktāl, pirmkārt, minētais patērētājs, ņemot vērā faktu, ka tas piedēvē augstāku atšķirtspēju uzvārdam, nevis vārdam, elementu “Fusco” atcerēsies labāk nekā vārdus “Antonio” vai “Enzo” un, otrkārt, ciktāl preces, ko aptver attiecīgās preču zīmes, ir identiskas. Šajos apstākļos patērētājs, nonākot saskarsmē ar preci, ko aptver reģistrācijai pieteiktā preču zīme, varētu to sajaukt ar agrāku preču zīmi.

(sal. ar 38., 67. punktu)